Inițiativa legislativă este smnată de 41 de deputați și senatori, din care 40 de la PSD (putere) și unul de la PMP (opoziție), Corneliu Bichineț.

Propunerea de lege a fost inițiată de senatorul PSD Șerban Valeca, fost ministru al Cercetării, și de deputatul PSD Nicolae Velcea. Printre parlamentarii PSD care susțin propunerea de lege se mai numără Claudiu Manda și Roxana Mînzatu.

Parlamenarii afirmă că prin propunerea lor legislativă vor să susțină ”industria constructoare de mașini din România și menținerea locurilor de muncă în acest sector”, precum și ”o colectare mai eficientă a impozitelor la bugetul de stat și eliminarea operațiunilor comerciale nefiscalizate de autovehicule second-hand achiziționate în spațiul intracomunitar și revândute în România”.

Legiuitorii invocă presupuse concluzii atribuite Agenției Naționale Naționale de Administrare Fiscală (ANAF), potrivit cărora ”activitățile comerciale în România cu autovehicule secod hand achiziționate din spațiul intracomunitar au fost derulate de persoane fizice și juridice fără achitarea TVA și a impozitului pe profit aferent”.

Ei mai reclamă că România ”se confruntă în ultimii ani cu o creștere explozivă a înregistrărilor de autovehicule second hand”. ”Conform statisticilor, în primele opt luni ale anului 2017, au fost înmatriculate aproximativ 340.000 de autoturisme second hand, iar 71% dintre ele au peste 10 ani vechime”, mai spun parlamentarii.

Interesant este că afluxul de mașini second hand din străinătate în România s-a accentuat imediat după ce taxa auto a fost eliminată, de la 1 februarie 2017, printr-o lege inițiată de președintele PSD, Liviu Dragnea, și susținută intens de actuala putere.

Pentru a deveni lege, propunerea are nevoie să treacă de comisiile Senatului, de plen și apoi să fie aprobată de comsiile Camerei Deputaților și de plenul acesteia, ca for decizional. Ulterior, legea ar avea nevoie să fie promulgată de președintele țării și publicată în Monitorul Oficial.

Însă, cel puțin la prima vedere, propunerea de lege a parlamentarilor PSD ar putea intra în conflict cu legislația Uniunii Europene, mai ales în ceea ce privește Piața Comună și libera circulație a mărfurilor.